La ciutadania s´involucra i participa en el disseny del futur de Gandia
27 febrer 2018

## La ciutadania s´involucra i participa en el disseny del futur de Gandia27 febrer 2018Última actualització: 14 juliol 2025

![](../gestion/img/projectes.JPG)  
  

Construir una pista per a patinar, tipus “bowl skate”, un concepte diferent a la que hi ha a Roís de Corella; Rehabilitar l’Alqueria del Gall situada al Grau; Instal·lar contenidors soterrats en distints punts de la ciutat, com els voltants de les escoles; O fer un projecte d’adequació i intervenció arqueològica al Castell de Bairén amb l’objectiu de convertir-lo en un renovat punt d’atracció turística de la ciutat.

Però també s’hi han sol·licitat qüestions més quotidianes com la creació del carril bici a l’avinguda de la República Argentina, adequar la Plaça Major, deixant-la totalment per als vianants, moure la figura d’Ausiàs March fins a la plaça que du el seu nom o ficar en marxa un transport urbà entre el Grau i la platja fins el nou hospital. També pintar una zona junt al Pont de Sant Nicolau per a fer-lo més atractiu, una proposta que a més compta fins i tot amb un eslògan publicitari_: “Dona-li vida a Gandia”_.

El **regidor de Polítiques amb la Ciutadania, Nahuel González**, ha destacat que _“la ciutadania està demostrant que vol participar, superant totes les expectatives i que aquests pressupostos amb participació dels gandians i gandianes eren necessaris. És la primera vegada que el poble pot proposar i també decidir i així és com es construeix una vertadera democràcia”_.

Aquestes són algunes de les més de 50 idees que ha traslladat el veïnat de la ciutat dins de la campanya de pressupostos participatius ficada per primera vegada en marxa per l’Ajuntament de Gandia.  La ciutadania s’ha involucrat de forma intensiva en la primera setmana per tal d’intentar fer realitat les seues idees i ficar la seua pròpia pedra en la configuració o construcció del futur de la ciutat.

**Propostes i terminis**

Cal recordar que fins al 18 de març encara s’hi pot participar fent les propostes a través de la web participagandia.org o presentant-les a través del registre d’entrada de l’Ajuntament. Només cal ser major de 16 anys i estar empadronat a la ciutat o bé fer-la en nom d’un col·lectiu.

Les propostes no han de superar el 25% del pressupost que es destina globalment per als pressupostos, és a dir, 50.000 euros. A més han d’estar localitzades a Gandia i no han de formar part dels servicis municipals ja en funcionament per l’ajuntament.

El termini de presentació de les propostes va començar el darrere 19 de febrer. Les propostes es publiquen a la web de participació per a que tot el món puga conèixer-les o compartir-les. Del 20 de març al 13 d’abril es farà un estudi tècnic i econòmic de les mateixes per a després aprovar-les al Consell de Participació Ciutadana. Finalment, serà del 7 al 16 de maig quan la ciutadania podrà votar, tant físicament com electrònica, quines són les que més li agraden.

[Twittear](https://twitter.com/share)